Fl-aħħar ġimgħa reġgħet iddominat l-aħbarijiet internazzjonali s-Sirja. Il-kriżi f'Aleppo sabet postha f'kull bulletin tal-aħbarijiet, fil-gazzetti u r-rivisti internazzjonali. Ħafna baqgħu bla kliem, imnixxfa b'dak li raw jiġri fejn nies morda u ċivili nqabdu fi ġlieda bla ħniena bejn il-Gvern Sirjan u r-ribelli. Mal-ħin bdiet tfeġġ it-tama ta' evakwazzjoni, li mbagħad reġgħet bdiet tnin ftit tal-ħin wara meta l-ġlied reġa' qabad sew. Sakemm eventwalment bdiet l-evakwazzjoni mistennija. Jiġri x'jiġri fis-sigħat li ġejjin dak li seħħ jibqa' paġna sewda fl-istorja ta' Aleppo. Jan Egeland, l-espert ewlieni tan-Nazzjonijiet Magħquda dwar is-Sirja qal li "din il-gwerra hija kapitlu iswed fl-istorja tar-relazzjonijiet internazzjonali. Kien hemm bżonn 4,000 sena biex tinbena Aleppo u mijiet ta' ġenerazzjonijiet, iżda ġenerazzjoni waħda ġabitha fix-xejn f'erba' snin. Għal tlett elef sena Aleppo tat iċ-ċiviltà lid-dinja u d-dinja ċivili ma kinitx hemm biex tassisti lin-nies ta' Aleppo meta kellhom l-iktar bżonn." Ma jistax jonqos li fost l-agħar milquta f'kunflitt bħal dan ikun hemm it-tfal. Dikjarazzjoni tal-UNICEF qalet li t-tfal kollha f'Aleppo qed jiffaċċjaw trawma. Radoslaw Rzekah, li mal-UNICEF ilu jaħdem għal bosta snin qal: "Qatt ma rajt sitwazzjoni daqstant drammatika f'ħajti daqs dak li qed jiġri lit-tfal f'Aleppo." Huwa stmat li f'Aleppo għad baqa' iktar minn mitejn elf tifel u tifla. "Uħud mit-tfal għandhom ħames jew sitt snin u twieldu fi żmien fejn il-gwerra kienet diġà bdiet. Kulma jafu huma gwerra u bumbardamenti. Għalihom normali li jkunu attakkati bil-bombi, li jridu jaħarbu u li jkunu bil-ġuħ. Din hija trawma li se jiffaċċjaw għal snin twal," qal Rzekah li żied kif tista' ma tgħaddi qatt. 2011 – F'Marzu, il-kapitali Sirjana Damasku, rat mijiet ta' dimostranti jinżlu fit-toroq jipprotestaw għal riforma politika, jitolbu d-drittijiet ċivili u l-ħelsien tal-ostaġġi politiċi. Dimostrazzjonijiet li nfirxu f'ibliet oħra madwar il-pajjiż. F'Aleppo kien hemm biss protesti żgħar. 2012 – Fil-bidu tas-sena, ir-ribelli ħadu kontroll taż-żoni rurali fil-Majjistral t'Aleppo li jdawru l-bażi militari tal-ajru ta' Minnegh u l-ibliet kbar Xiti ta' Nubl u Zahra. F'Lulju saru l-ewwel sparaturi fuq il-protestanti f'Aleppo u r-ribelli bdew jiġġieldu biex jerbħu din il-belt. Id-distretti fil-Lvant, l-iktar foqra, kienu l-ewwel li ċedew. 2013 – Ir-ribelli ostakolaw l-aċċess prinċipali għal Aleppo, biex b'hekk il-forzi tal-Gvern kienu kostretti jużaw rotta alternattiva itwal min-naħa ta' Damasku. F'April, minarett ta' Moskea antika elf sena ikkrollat wara li ntlaqtet waqt il-ġlied. Il-Punent t'Aleppo, li kien għadu taħt il-kontroll tal-Gvern, waqa' f'idejn ir-ribelli wara assedju sħiħ u għal xi żmien anka r-rotta alternattiva għall-belt ingħalqet. F'Ottubru din il-parti t'Aleppo reġgħet spiċċat f'idejn il-Gvern. 2014 – Ir-ribelli u l-Gvern stabbilixxew it-territorji tagħhom f'Aleppo. Il-Gvern żied l-użu tal-attakki mill-ajru fuq ir-ribelli. 2015 – Numru t'attakki mir-ribelli poġġew lill-Gvern taħt pressjoni kbira fil-Majjistral tas-Sirja (fejn hemm Aleppo). F'Ottubru, ir-Russja intervjeniet b'attakki mill-ajru. Minħabba dawn l-attakki Russi, ir-ribelli kellhom jirtiraw minn xi postijiet. 2016 – Fi Frar, bl-għajunua tal-forzi tal-ajru Russi, l-Gvern Sirjan irnexxielu jaqta' l-aċċess prinċipali mit-Turkija għal Aleppo, jerġa' jieħu taħt idejh il-bażi tal-ajru ta' Minnegh u jitfa' 'l barra r-ribelli mill-ibliet ta' Nubl u Zahra. Dan filwaqt li tpoġġiet pressjoni fuq ir-rotti li kienu jużaw ir-ribelli biex jiksbu l-provvisti. F'Lulju, il-forzi tal-Gvern daru l-belt t'Aleppo għall-ewwel darba, iżda l-assedju intemm wara għaxart ijiem b'attakk tar-ribelli fuq id-distrett ta' Ramousah. Forzi tal-ajru Russi u l-militanti Xiti mill-Iraq u l-Lebanon għenu lill-Gvern Sirjan jerġa' jieħu l-kontroll ta' Ramousah f'Settembru. Tul l-istess xahar Aleppo esperjenzat uħud mill-agħar attakki mill-ajru u l-Gvern ikkommetta ruħu li jerbaħ il-belt. Attakki li damu għaddejjin sa nofs Ottubru, u li matulhom tkissru ħafna sptarijiet u binjiet privati. F'Ottubru l-Gvern issospenda l-ġlied u ta' ċans lir-ribelli u n-nies ċivili biex iċedu l-Lvant t'Aleppo. Il-waqfien mill-ġlied dam biss għaxart ijiem, sakemm ir-ribelli bdew b'attakki min-naħa rurali tal-belt. Għal jumejn kienu ta' suċċess iżda tilfu ż-żoni li rebħu fi żmien ġimagħtejn. L-attakki mill-ajru ssoktaw fix-xahar ta' Novembru, fejn tkissru l-isptarijiet kollha tal-belt u l-forzi favur il-Gvern Sirjan rebħu iktar minn terz taż-żona f'Aleppo li kienet għadha tar-ribelli. Iżda kien ix-xahar ta' Diċembru li ta l-aħħar daqqa lir-ribeli f'Aleppo. Fil-bidu tax-xahar, kellhom biss żona żgħira fin-Nofsinhar tal-belt u wara numru t'attakki ħorox tal-armata u bumbardamenti kbar mill-ajru s-saħħa tar-ribelli ddgħajfet drastikament. Fit-tlettax ta' Diċembru, ir-ribelli waqqfu l-attakki, ċedew u laħqu ftehim mal-Gvern li jevakwaw f'żoni tar-ribelli barra minn Aleppo mal-familji tagħhom. 5 – Is-snin kemm ilha għaddejja l-gwerra ċivili li kissret lill-pajjiż u kkawżat tbatija kbira lill-poplu Sirjan. 450,000 – Il-vittmi li hu stmat li mietu mill-2011 'l hawn. 4,800,000 – Stima ta' kemm kienu s-Sirjani li ħarbu mill-pajjiż mill-bidu tal-kunflitt 'l hawn. Il-mappa turi l-aħħar informazzjoni tan-Nazzjonijiet Magħquda dwar dan. 6,300,000 – Il-persuni li kellhom jitilqu minn djarhom ifittxu postijiet iktar sikuri fejn jgħixu. 6,150 – Il-medja ta' persuni bejn Jannar u Awwissu 2016 li kellhom jitilqu minn djarhom kuljum. 1,000,000 – Persuni li spiċċaw jgħixu f'xelters kollettivi, kampijiet u refuġji temporanji. 13,500,000 – Il-persuni li kellhom bżonn assistenza umanitarja. 10,000 – Ir-refuġjati Sirjani aċċettati mill-Istati Uniti. Qabel il-gwerra, Aleppo kien hub ekonomiku importanti u l-iktar belt popolari. Jekk il-mexxej Sirjan Bashar al-Assad irid jieħu kontroll tas-Sirja mill-ġdid irid ikollu kontroll ta' Aleppo. Il-forzi ribelli huma dawk kontra l-Gvern. Huma diversi l-gruppi li jagħmlu r-ribelli, u l-Arabja Sawdija, it-Turkija, u l-Qatar qed jgħinu bil-provvisti lir-ribelli, bl-Istati Uniti tipprovdi wkoll xi provvisti. Il-Gvern ta' Assad huwa appoġġjat mir-Russja u mill-Iran.